Hugues Leblanc

Matemàtich e filòsof.
Hugues Leblanc a l'era nassù ai 19 ëd mars dël 1924.
A l'era sitadin sia dël Canadà che djë Stat Unì.
A l'era nà an Québec e a l'ha vivù a Ste-Hyacinth (Québec) fin-a al 1946.
Dël 1944 a l'é intrà a l'Università ëd Montréal, anté ch'a l'é laoreasse dël 1946.
Dël 1946 a l'é intrà a Harvard, dotorand-se dël 1948 con W.V. Quine tanme supervisor ëd soa tesi.

Dël 1948 a l'é intrà al dipartiment ëd filosofìa dël Bryn Mawr College, anté ch'a l'ha travajà pr'ëscasi vint agn.
Dël 1967 a l'é trasferisse a l'Università Temple, fin-a a cand a l'é andàit an pension dël 1992.
Dal 1973 al 1979 a l'é stàit pressident dël dipartiment ëd filosofìa.

Chità Temple, a l'é vnù professor gionzù a l'Università ëd Québec a Montréal.
Dël 1996 a l'ha ancaminà a avèj ëd grev problema ëd salute e a l'ha tramudà an Virginia setentrional për podèj esse pì davzin a soe masnà (a-n n'avia tre).
A l'é mòrt ai 10 dë stèmber dël 1999 ëd na maladìa cardiovascular al Casey House Hospice a Rockville, ant ël Maryland.
Soe sënner a son ëstàite sotrà a Ste-Hyacinth, davzin ai sò.

Sò travaj
Leblanc a l'é stàit autor d'eut lìber, a l'ha cudì e contribuì a d'àutri tre, e a l'ha scrivù pì che sent artìcoj an sla lògica simbòlica e la filosofìa dla lògica.
A la colaborà con pì che na vinten-a d'àutri lògich.

A l'ha dàit na contribussion amportanta al dësvlup ëd la lògica lìbera, dla semàntica a valor ëd vrità (ch'a mostrava ant ij sò cors d'antrodussion a la lògica matemàtica) e dla semàntica probabilìstica.
Ij sò anteresse a j'ero assè spantià e a l'han ëmnalo a djë studi ant la lògica clàssica dël prim e dël second órdin, ant la teorìa dij tipo, ant la lògica a vàire valor, ant le lògiche modaj e antuissionista.
A l'era anteressà dzortut ai sistema ëd dedussion e a l'ha dësvlupà dij sistema ëd dedussion assiomàtich, dij sequent, a tàule e, ëd particolar anteresse, dij sistema modern ëd dedussion natural.
A l'ha ëdcò publicà ëd travaj an sl'anferensa statìstica e andutiva.

Hugues Leblanc a l'avìa arseivù ël premi Paul W. Eberman, ëd dotorà onorari da l'Università ëd Montréal e l'Università Dalhousie e d'onor da l'Università dël Québec a Montréal.
A l'era mèmber dla Sossietà Real ëd Canadà e a l'ha avù d'ufissi ant l'Assossiassion për la Lògica Simbòlica e ant la Sossietà për la Filosofìa Precisa.

Leblanc, Hugues
Leblanc, Hugues